CELEX: 32021R0656
Language: et
Date: 2021-04-21 00:00:00
Title: Komisjoni rakendusmäärus (EL) 2021/656, 21. aprill 2021, millega registreeritakse garanteeritud traditsiooniliste toodete registris nimetus „Slovenska potica“ (GTT)

22.4.2021   
               
               
                  ET
               
               
                  Euroopa Liidu Teataja
               
               
                  L 137/12
               
            
         KOMISJONI RAKENDUSMÄÄRUS (EL) 2021/656,
         21. aprill 2021,
         millega registreeritakse garanteeritud traditsiooniliste toodete registris nimetus „Slovenska potica“ (GTT)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõike 3 punkti a,
         ning arvestades järgmist:
         
                     (1)
                  
                  
                     Vastavalt määruse (EL) nr 1151/2012 artikli 50 lõike 2 punktile b avaldati Euroopa Liidu Teatajas (2) Sloveenia esitatud taotlus registreerida nimetus „Slovenska potica“ garanteeritud traditsioonilise tootena (GTT).
                  
               
                     (2)
                  
                  
                     Komisjon sai 29. juunil 2020 Austrialt vastulause ja põhjendatud vastuväite. Komisjon edastas Austria saadetud vastulause ja põhjendatud vastuväite Sloveeniale 3. juulil 2020.
                  
               
                     (3)
                  
                  
                     Komisjon uuris Austria esitatud vastulauset ja tunnistas selle vastuvõetavaks. Vastulauses väidetakse, et Austrias kasutatakse nimetust „Potize“/„Putize“ endiselt sarnaste Austrias valmistatud toodete puhul ning nimetuse kasutamine on seaduslik ja seda on põlvkondade vältel tunnustatud. Lisaks väidetakse, et toote „Potize“/„Putize“ tootmine on Austrias majanduslikult väga oluline, eriti Lõuna-Austrias asuvate tootjate jaoks. Seetõttu leiab Austria, et nimetuse reserveerimine üksnes Sloveenias (vastavalt Sloveenia traditsioonile) valmistatud selle nimetusega toodetele tuleb tagasi lükata. Igal juhul on Austria seisukohal, et tuleb tagada, et Austria traditsiooni kohaselt valmistatud toote tootmine ja Austrias juba palju aastaid traditsiooniliselt kasutusel oleva nimetuse „Potize“ või „Putize“ kasutamine oleks jätkuvalt võimalik. Kokkuvõttes väidetakse vastuväites, et registreerimiseks esitatud nimetus on seaduslik, tuntud ja majanduslikult oluline sarnaste põllumajandustoodete või toidu puhul kooskõlas määruse (EL) nr 1151/2012 artikli 21 lõike 1 punktiga b.
                  
               
                     (4)
                  
                  
                     Komisjon kutsus oma 28. juuli 2020. aasta kirjas huvitatud isikuid üles pidama asjakohaseid läbirääkimisi, et jõuda omavahelisele kokkuleppele vastavalt nende riigis kehtivatele menetlustele.
                  
               
                     (5)
                  
                  
                     Sloveenia ja Austria jõudsid kokkuleppele, millest teatati komisjonile ettenähtud tähtajaks 5. oktoobril 2020.
                  
               
                     (6)
                  
                  
                     Sloveenia ja Austria nõustusid, et nimetuste „Potize“ ja „Putize“ kasutamine ei kujuta endast väärkasutust, imiteerimist ega seoste tekitamist nimetuse „Slovenska potica“ kui garanteeritud traditsioonilise toote (GTT) suhtes.
                  
               
                     (7)
                  
                  
                     Lisaks nõustusid nad, et nimetused „Slovenska potica“ ühelt poolt ning „Potize“ ja „Putize“ teiselt poolt on õiguspärased. Sloveenia kinnitas, et nimetuse „Slovenska potica“ registreerimine garanteeritud traditsioonilise tootena ei kahjusta Austria tootjate õigust kasutada nimetusi „Potize“ ja „Putize“. Austria tootjad ei tohi siiski kasutada pakendil ühtegi Sloveeniale viitavat elementi, nt lippe, värve jne.
                  
               
                     (8)
                  
                  
                     Kokkuleppest võib järeldada, et Sloveenia tunnustas Austria tootjate õigust jätkata nimetuste „Potize“ ja „Putize“ kasutamist ning seetõttu ei kavatseta kaitsta nimetust „potica“, mis on osa liitnimetusest „Slovenska potica“, millele kaitset taotletakse. Seetõttu tuleks nimetust „Slovenska potica“ kaitsta tervikuna, samas kui nimetust „Potica“ tuleks lubada liidu territooriumil jätkuvalt kasutada toodete puhul, mis ei vasta nimetuse „Slovenska potica“ tootespetsifikaadile, tingimusel et järgitakse liidu õiguskorras kohaldatavaid põhimõtteid ja eeskirju.
                  
               
                     (9)
                  
                  
                     Sloveenia ja Austria vahelise kokkuleppega ei nõuta määruse (EL) nr 1151/2012 artikli 50 lõike 2 kohaselt avaldatud tootespetsifikaadi muutmist.
                  
               
                     (10)
                  
                  
                     Seega tuleks nimetus „Slovenska potica“ kanda garanteeritud traditsiooniliste toodete registrisse,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Nimetus „Slovenska potica“ (GTT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 2.3 „Leib, valikpagaritooted, koogid, kondiitritooted, küpsised ja muud pagaritooted“ kuuluva tootena.
         
         
            Artikkel 2
            Nimetust „Potica“ võib liidu territooriumil jätkuvalt kasutada toodete puhul, mis ei vasta „Slovenska potica“ tootespetsifikaadile, tingimusel et järgitakse liidu õiguskorras kohaldatavaid põhimõtteid ja eeskirju.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 21. aprill 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 343, 14.12.2012, lk 1.
         
            (2)  ELT C 110, 2.4.2020, lk 12.
         
            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).